28 เมษายน 2562 13:06 1242
สุดระทึก! เครนก่อสร้างขนาดยักษ์พังถล่มกลางสี่แยก ทับรถยนต์หลายคันกลางเมืองซีแอตเทิล สหรัฐอเมริกา เสียชีวิต 4 ราย บาดเจ็บ 3 คน
วันนี้ (28เม.ย.62) สำนักงานดับเพลิงเมืองซีแอตเทิล เปิดเผยว่า เครนก่อสร้างขนาดใหญ่ พังถล่มลงกลาง 4 แยกของถนนแฟร์วิว อะเวนิว นอร์ท และเมอร์เซอร์ สตรีท ในเมืองซีแอตเทิล รัฐวอชิงตัน สหรัฐเมื่อวันเสาร์ ส่งผลให้มีผู้เสียชีวิต 4 ราย และบาดเจ็บอีก 3 คน โดยเครนล้มลงจากสถานที่ก่อสร้างอาคารหลังหนึ่งเมื่อเวลาประมาณ 15.30 น.ตามเวลาท้องถิ่น หรือตรงกับ 06.30 น.ของเช้าวันอาทิตย์ตามเวลาในไทย ทับรถยนต์ 5 คัน
สื่อท้องถิ่น รายงานว่า ชาย 3 คน และหญิง 1 คนเสียชีวิต ซึ่งในจำนวนนี้ 2 คน ติดอยู่ในเครน และ 2 คนอยู่ในรถยนต์ 2 คัน ส่วนชายอีกคนหนึ่ง และหญิงวัยประมาณ 20 ปีคนหนึ่ง พร้อมเด็กทารกวัย 4 เดือนได้รับบาดเจ็บถูกนำตัวส่งโรงพยาบาลใกล้เคียง แต่ไม่เป็นอันตรายถึงชีวิต